Unngå å bli årets medarbeider for russisk etterretning, advarte sikkerhetspolitiet. Rasistisk, mener forskere. 
En helt spesiell reklamekampanje har satt sinnene i kok blant utenlandske forskere i Danmark.  Niels Bohr-instituttet i København er oppkalt etter Danmarks verdenskjente fysiker. Her foregår kvanteforskning i verdensklasse. Ved instituttet forsker fysikere fra hele verden.  I det siste har de blitt møtt av en ny, stor plakat på busstoppet utenfor.  «Du gå av ved ved Niels Bohr-instituttet. Men havner arbeidet ditt i Teheran?» Den er ikke den eneste i kampanjen fra Politiets Efterretningstjeneste (PET). Dette er danskenes svar på PST.  «Unngå å bli årets medarbeider for russisk etterretning», står det på en annen.  I reklamestativ, på kopper, handlenett og kulepenner er budskapet det samme: Fremmede stater er interessert i dansk forskning. Unngå at forskningen havner på feil sted.  PET frykter særlig forskningsspionasje fra tre land: Russland, Iran og Kina.  Vil ha dem vekk  Kampanjen har vekket reaksjoner. 182 forskere har skrevet et protestbrev. De vil ha vekk plakatene, skriver fagbladet Ingeniøren. De mener kampanjen er «eksplisitt rasistisk». Forskerne peker også på at deres forskning ikke er, eller skal være, hemmelig. De mener det er en styrke for instituttet at de har forskere fra ulike land.  Aftenposten har vært i kontakt med en kinesisk forsker i Danmark. Han reagerte negativt på plakatene. Forskeren sier han forstår at dansk etterretning ønsker å advare mot spionasje. Men mener at advarselen rammer for bredt.  – Det underliggende budskapet i plakatene, er at myndighetene sier til hele det danske samfunnet at alle fra Iran, Russland og Kina er mistenkelige og ikke kan stoles på, skriver forskeren, som vil være anonym.    Han mener spionmistanker bør rettes direkte mot konkrete personer som man har bevis mot, ikke mot alle.  – Handler ikke om etnisitet  Den danske sikkerhetstjenesten avviser kritikken fra forskerne. De har prøvd å bruke litt ironi og humor i formuleringene for å få folk til å stoppe opp, sier de til vitenskap.dk.  De skriver i en e-post at kampanjen ikke handler om den enkelte forskers etnisitet, men om trusselen fra fremmede etterretningstjenester.  I sin årlige trusselvurdering trekker de blant annet frem at kinesisk etterretning kan gi kinesiske borgere plikt til å samarbeide, uansett hvor de befinner seg.  I fjor opprettet PET et eget senter for vitenskapssikkerhet. Sjefen for senteret , Karen Lund Petersen, sier at kampanjen er utarbeidet i tett samarbeid med ledelsen ved lærestedene.  – Hvis Danmark skal utnytte det fulle potensialet av vår viten og innovasjon, er blant annet forskningsinstitusjonene nødt til å tenke sikkerhet i langt høyere grad – og helst helt fra begynnelsen, skriver Petersen i en epost til Aftenposten.  Hun skriver at trusselen mot dansk forskning og innovasjon er «markant».  – Vi ser vedvarende interesse fra stater som Russland, Kina og Iran for dansk viten, teknologi og know-how, skriver hun.  De har laget detaljerte sjekklister for bakgrunnssjekk når folk skal ansettes ved forskningsinstitusjoner.  I 2021 ble en russisk statsborger dømt til tre års fengsel for spionasje. Mannen hadde forsket ved et universitet i Danmark. Han hadde utlevert opplysninger om grønn teknologi til russisk etterretningstjeneste mot betaling, ifølge PET  PST: Vil ikke kopiere danskene  Også norsk PST har advart om faren for det de kaller «ulovlig kunnskapsoverføring» ved forskningsinstitusjoner. Kina, Russland, Iran og Pakistan blir utpekt i den norske trusselvurderingen. I oktober 2022 ble en mann som utga seg for å være brasiliansk gjesteforsker ved Universitetet i Tromsø, pågrepet. Det viste seg at han var russisk og tilknyttet den militære russiske etterretningsorganisasjonen GRU.  I fjor skrev Aftenposten om kinesiske gjesteforskere i Norge som samtidig var tilknyttet militære universiteter i Kina. PST beskrev samtidig visse norske forskningsmiljøer som naive.  Kommunikasjonsdirektør Trond Hugubakken i PST skriver i en e-post at de har utstrakt dialog med blant annet studiesteder og forskningsinstitusjoner for å forebygge ulovlig etterretningsvirksomhet. Han sier at dialogen er nyttig og god.  – Vi har ikke planer om å gjennomføre en tilsvarende kampanje som man har gjort i Danmark.
Etterretningstjenesten i Danmark har satt i gang en kampanje for å advare forskere mot spionasje fra Russland, Iran og Kina.  Kampanjen har ført til protester fra utenlandske forskere i landet, som mener budskapet er rasistisk. 